Vandglasset er fyldt helt op til kanten. Den lille skammel og den sorte kontorstol står klar. 86-årige Alice Vestergaard skal i gang med dagens hjemmetræning. Sid ned, stå op, sid ned, stå op. Det er, hvad Alice Vestergaard hører. Aalborg Kommune har nemlig igangsat et forsøg med træning i eget hjem. - Det, at de kan træne i eget hjem med fast træner, har stor betydning. De har en følelse af, at de går til gymnastik, siger Camilla Fibiger Smed, der er visitationschef i Aalborg Kommune. Det er social- og sundhedsassistenter, der gennemfører træningen i hjemmet hos borgerne. Forsøget skal hjælpe de ældre med at blive i stand til at klare flere ting på egen hånd. Og meget tyder på, at det har givet pote. Fra at være afhængig af hjælp kan Alice Vestergaard selv komme rundt i huset. Hun er blevet meget stærkere. - Bare det at man nu selv kan lægge sine ben op i sengen og selv rejse sig, siger den 86-årige. Fordelagtig hjemmetræning Det nye forsøg med fysisk træning i eget hjem har ikke kun gjort noget godt for de ældre. Det har også frigjort tusindvis af timer i hjemmeplejen i Aalborg Kommune. En ny analyse viser, at for hver time Aalborg Kommune træner med en plejekrævende borger, så mindskes behovet for pleje med 10 timer. Aalborg Kommune har derfor sparet 103 timer per borger. - Det at have frihed til at gå på toilettet selv, det har ret stor betydning for os alle sammen. Det kan også være sådan noget med at stå ud af sengen. Hvem vil ikke gerne selv bestemme, hvornår man skal i seng, eller hvornår man skal stå op, siger visitationschefen fra Aalborg Kommune. I en tid, hvor der bliver flere ældre og mangel på plejepersonale, er de sparede timer en stor fordel for Aalborg Kommune. - Alice har haft både middagsbesøg og aftenbesøg, hvor hun skulle have hjælp til at lave mad. Det kan hun jo klare selv nu, fortæller Jette Walsted Jensen, der arbejder som Social og Sundhedsassistent i Aalborg Kommune, og som til daglig hjælper Alice Vestergaard. Nyt mål Vandglasset bliver da også næsten tømt, inden dagens træningssession er færdiggjort. Alice Vestergaard mangler kun lige de sidste fem bækkenløft. Selvom det er hårdt, så er viljen stærk. - Jeg vil selv. Det er godt, at jeg kan få hjælp, men det er bedst, at jeg selv kan, siger Alice Vestergaard. Selvom Alice Vestergaard nu er blevet stærkere. Så er der et nyt mål i sigte. Hun vil selv kunne køre en tur til købmanden på sin el-scooter. Og med sin stærke træningsmentalitet er målet tæt på. Hun kan nemlig allerede køre længere, end hun har kunnet før. Aalborg Kommune har i alt sat gang i 1200 træningsforløb-forsøg hos plejekrævende ældre.

Referat:
Hjemmetræning har allerede gjort 86-årige Alice Vestergaard stærkere. Men selvom hun er nået langt i sit træningsforløb, så har hun fået blod på tanden.